Kings begin goed, maar toe tref die Rooi Geweld hulleDie Britse en Ierse Leeus se heelagter, Leigh Halfpenny, druk een van die Scarlets se agt drieë. (Foto Facebook Scarlet Rugby) ŉ Verrassend mededingende eerste helfte deur die Kings het die Scarlets en die toeskouers laat regop sit, maar toe het die Pro12-kampioenspan van 2016-’17 losgetrek en amok gemaak. Die wentelling van die Scarlets in die Parc y Scarlet-stadion was 57-10 nadat die Kings twee minute voor rustyd net 12-10 agter was en gaan water drink het op 10-15. Die tweede helfte het 42 punte vir die Rooitruie opgelewer sonder dat die Kings ŉ enkele punt aangeteken het of gelyk het of hulle dit sou doen. Die Scarlets het in die tweede helfte byna na willekeur die besit by die afbreekpunte omgekeer en dan met goeie ondersteuning aangeval. Hulle het ook die Kings se aanslane en verlore aangeë deeglik gestraf en op die ou end agt drieë teen een gedruk. Ses hiervan het ná rustyd gekom teen die Kings wat, tot hulle krediet, tot met die einde geveg het. Dissipline, veral by die afbreekpunte, sal ook aangespreek moet word. Die Kings het ná rustyd net 32% van die besit gehad, meestal op die agtervoet. Daar was nietemin, selfs in die tweede helfte, ŉ paar opflikkeringe en in die eerste helfte was daar tekens dat hierdie span, soos die Superspan wat eintlik gedisintegreer het, tot ŉ goeie eenheid kan ontwikkel. Maar dit is die toekoms. Die hede en realiteit wys op ŉ kortstondige voorloop op 10-8, daarna tot rustyd veg om in die wedstryd te bly, en toe net vir ŉ vale keer en keer. Puntemakers – Scarlets (15) 57: Drieë: Johnny McNicholl 2, Leigh Halfpenny, Rhys Patchell, Jake Ball, Emyr Phillips, Hadleigh Parkes, Steff Evans Doelskoppe: Halfpenny 3, Patchell 4 Strafdoel: Halfpenny Kings (10) 10: Drie: Yaw Penxe. Doelskop: Kurt Coleman. Strafdoel: Kurt Coleman.